與諸同寮謁奠北山過白巖小憩
作者：朱熹
朝代：宋

paragraphs: 聯車涉修坂，覽物窮山川。
踈林汎朝景，翠嶺含雲煙。
祠殿何沈邃，古木鬰蒼然。
明靈自安宅，牲酒告恭虔。
肸蠁理潜通，神虯亦蜿蜒。
既欣歲事舉，重喜景物妍。
解带憩精廬，尊酌且留連。
縱談遺名跡，煩慮絕拘牽。
迅晷諒難留，歸軫忽已騫。
蒼蒼暮色起，反旆東城阡。